Private Bank Lending Officer - Cincinnati/Dayton, OH in Cincinnati, OH at Key Bank- Corporate
Underwriter Jobs Fairfield, Ohio Dronkbestuur streng gemonitor - Ongelukke - Republikein
Thursday, October 19th, 11:02:46
Dronkbestuur streng gemonitor
'Menslike gedrag' grootste faktor
22 December 2016 | Ongelukke
Leandrea Louw - Toerusting ter waarde van N$150 875 is aan die Namibiese polisie en die munisipale verkeerseenheid van Swakopmund en Walvisbaai geskenk.
Die skenking is deur die deur die Forum vir die Selfregulering van die Alkoholbedryf (SAIF) en die Private Sektor Padveiligheidsforum (PSRSF) gedryf, met laasgenoemde wat teen 2020 padongelukke met 50% wil verminder. Vanjaar het die Motorvoertuigongelukfonds (MVAF) 662 sterftes en 6 619 beserings op Namibiese paaie aangeteken.
Die Erongostreek het die tweede hoogste aantal sterftes aangeteken.
“Sowat 82% van ongelukke kan aan menslike gedrag toegeskryf word. Openbare onderrig is 'n belangrike faktor wat 'n bydrae tot die verandering van gedrag kan lewer. Ons glo egter opleiding het geen impak sonder die nodige wetstoepassing nie,” sê mnr. Horst Heimstädt, uitvoerende hoof van die PSRSF.
Namibië Brouerye het saam met MTC toerusting ter waarde van N$93 000 vir padblokkades tussen Walvisbaai en Swakopmund geborg.
“Die doel van die skenkings is om wetstoepassingspersoneel van die nodige toerusting en verversings te voorsien wat hulle in staat stel om hulle werk doeltreffend by padblokkades te doen. Ons vra die publiek dus om geduldig te wees wanneer die beamptes hulle werk doen om ongelukke en padsterftes te verminder. "Ons doen ook 'n beroep op wetstoepassingspersoneel om geen genade teenoor oortreders te toon nie.
"Ons moedig padgebruikers aan om enige voorvalle en wangedrag by padblokkades te rapporteer,” sê Heimstädt.
Die SAIF ondersteun die verantwoordelike gebruik van alkohol en glo alkohol kan deel van 'n gebalanseerde leefstyl wees sonder om die lewens van onskuldige mense in gevaar te stel.
“Verlede jaar het 681 mense hul lewens as gevolg van padongelukke verloor. Met die veronderstelling dat 34% van alle ongelukke alkoholverwant is, en gevolglik 100% voorkombaar is, kon Namibië die lewens van ongeveer 231 mense tydens 2015 gespaar het. 'n Volledige verslag van SAIF toon dat die gebrek aan vervolging een van die grootste redes is waarom bestuurders willens en wetens onder die invloed bestuur,” sê Heimstädt.
Die SAIF het onderskeidelik vyf asemtoetsers ter waarde van N$43 625 en een asemtoetser en 'n drukker ter waarde van N$14 250 aan die polisie van Walvisbaai en Swakopmund geskenk.
Die vyf asemtoetsers gaan by die Walvisbaai-padblokkade gebruik word, met die asemtoetser in ­Swakopmund wat intern gebruik sal word om kantoorpersoneel van Swakopmund se verkeersdepartement te toets.
Die bevelvoerder van die Namibiese polisie in die Erongostreek, kommissaris Andreas Nelumbu, sê hulle gaan aanhou veg om almal veilig te hou. “Ons sal aanhou veg en probeer tot ons laaste asem. Bly weg van bestuur af as jy gedrink het. Die twee kan nie saamgaan nie.”
Volgens hoofverkeersbeamptes Eben Platt en Melvin Cloete is nege mense vanjaar vir dronkbestuur in Walvisbaai inhegtenis geneem.
In Swakopmund is 14 mense, van wie sewe die afgelope naweek, vir dronkbestuur sedert 1 Desember in hegtenis geneem.
11 ure gelede | Maatskaplik